
Industria românească, în moarte clinică. Guvernul anunţă marea 
resuscitare 


Aflată în cădere liberă și fără o perspectivă de revenire, industria românească se 
pregătește să sucombe sub presiunea Green Deal. Deși recunoaște problemele 
insurmontabile cu care se confruntă acest sector, Guvernul, prin Ministerul 
Economiei, a anunţat marea resuscitare a industriei, concepând o strategie 
pompoasă, fără o susţinere reală din punct de vedere financiar. 


Strategia Industrială a României 2023-2027 nu este decât o bifare a cheltuirii de 
în cadrul Proiectului de creștere a capacității administrative a Ministerului 
Economiei, Antreprenoriatului și Turismului în vederea consolidării politicilor industriale și 


de supraveghere a pieţei interne. Și asta pentru că banii alocați transformării din temelii a 
acestui sector sunt insignifianţi în raport cu nevoile reale. 


După loviturile încasate de restricțiile din pandemie, sancțiunile impuse Federației Ruse de 
către UE au fost resimțţite din plin de țara noastră, care, în mod paradoxal, a înregistrat 
cele mai mari creșteri de preţuri la gaze și energie din întreaga Uniune. Efectele sunt 
resimţite în special de întreprinderile din sectoarele cu consum mare de energie și de 
gaze naturale. 


"Studii consecutive ale Asociaţiei Marilor Consumatori de Energie din România arată 
impactul negativ al creșterii prețului energiei asupra industriei românești, avertizând că 
România riscă să nu mai aibă industrie competitivă și să se confrunte cu probleme 
economice și sociale grave, dacă nu se iau măsuri pentru a sprijini consumatorii industriali 
de energie. Prețul energiei în România este printre cele mai mari din Europa, fiind depășit 
doar de țări care sunt net importatoare de energie. Producătorii din aceste sectoare 
subliniază că industria românească nu poate reflecta această creștere în prețul produselor 
sale, deoarece acestea sunt tranzacţionate pe burse internaţionale, unde preţul este 
determinat de companii care produc în țări cu preţuri mult mai mici ale energiei”, se arată 
în Strategie. 


Se cere stabilizarea preţului 


Principalii actori din sectoarele energo-intensive au propus ca soluții pentru reducerea 
costurilor energetice ale industriei implementarea unor scheme de compensare financiară 
pentru consumatorii industriali de energie, crearea unui mecanism de stabilizare a 
prețului energiei pe termen lung, dezvoltarea pieţei de energie regenerabilă și 
diversificarea surselor de aprovizionare cu energie. 


"Țintele ambiţioase de tranziție verde și digitală a industriei vor pune o presiune fără 
precedent asupra tuturor sectoarelor industriale, nu doar asupra celor care au fost 
afectate substanțial în ultimii trei ani, cum sunt industriile energo-intensive, ori industriile 
dependente de componente electrice, electronice, de automatizare ori de materii prime 
strategice”, se precizează în documentul elaborat de Ministerul Economiei. 


Totodată, ministerul semnalează faptul că de-reglementarea pieței energetice autohtone 
pentru consumatori non-casnici a afectat atât sectorul industriei chimice, cât și sectorul 
metalurgic, domenii de activitate concentrate, cu firme cu peste 250 de angajaţi, 
responsabile pentru 57 la sută și respectiv 78 la sută din totalul cifrei de afaceri. Iar 
pentru a își menţine potențialul competitiv pe piața internă și, mai ales, externă, cele 
două sectoare industriale energointensive sunt obligate să își revizuiască politica de 
preţuri și costuri. 


Subcapitalizare cronică a companiilor românești 


Firmele care au capitaluri negative reprezintă aproape o treime din totalul firmelor, iar 
necesarul de recapitalizare se situează la un nivel ridicat (136 miliarde lei, respectiv 11,6 
la sută din PIB). În același timp, companiile cu capital privat autohton și-au înrăutățit 
poziția de capital la nivel agregat, acestea fiind responsabile pentru 57 la sută din 
necesarul total de capitalizare. 


Potrivit Strategiei, creșterea accelerată a ratelor de dobândă bancară pe fondul 
accentuării fenomenului inflaționist constituie un obstacol major pentru continuarea 
investițiilor la nivelul principalelor sectoare industriale, în foarte mică măsură compensat 
de accesul la resurse financiare europene. Acest blocaj investiţional riscă să îngreuneze și 
mai mult procesul de adoptare a tehnologiilor care să faciliteze tranziția industrială către 
obiectivele fixate la nivel european (de exemplu, obiectivul obligatoriu al Uniunii Europene 
de reducere internă a emisiilor nete de GES cu cel puțin 55 % până în 2030 comparativ 
cu 1990). 


Mașini electrice și baterii 


Prioritățile Guvernului din sectorul industrial sunt strâns legate de sectorul auto. Astfel, se 
urmărește găsirea unui investitor strategic pentru producerea în țară a produselor finite 
din cupru cu valoare adăugată mare, asigurarea exploatării superioare a grafitului în 
România, în vederea producerii bateriilor, sprijinirea industriei producătoare de 
componente și subansamble pentru mașini electrice și adaptarea la tranziţia către un 
transport curat și electromobilitate. 


Pe de altă parte, Strategia enumeră mai multe puncte slabe și amenințări pentru 
atingerea obiectivelor, printre care declinul demografic și migraţia, IMM-uri cu capacitate 
redusă de inovare, absenţa unor facilităţi fiscale/instrumente financiare de sprijin al 
inovării, costuri ridicate cu dezvoltarea și implementarea produselor, lipsa resurselor 
financiare ale întreprinderilor românești, conflictul ruso-ucrainian și impactul asupra 
preţurilor materiilor prime, decarbonizarea sectorului industrial, preţurile ridicate energiei 
electrice, gazelor naturale și a materiilor prime, Volatilitatea preţului la bursă a 
certificatelor ETS, precum și concurența neloială din partea întreprinderilor din afara UE. 


